Wêrelddag vir water, vleilande en woude gevier - Ministeries - Republikein
Sunday, May 26th, 14:11:45
Wêrelddag vir water, vleilande en woude gevier
'Laat niemand agter'
Namibië vier vandag Wêreldwater-, -woude- en -vleilandedag op Rehoboth.
Die eerste verrigtinge het gister reeds afgeskop toe die ministerie van landbou, water en bosbou 10 skole van Rehoboth op opvoedkundige uitstappies geneem het.
Die amptelike geleentheid word vandag langs die Oanobdam by NamWater se kantoor aangebied, en terselfdertyd sal 11 nuwe gemeenskapswoude bekend gestel word, soos onlangs in die Staatskoerant gepubliseer is.
In 'n verklaring wat deur die ministerie van landbou, water en bosbou uitgereik is, sê die ministerie se uitvoerende direkteur, mnr. Percy Misika, vanjaar se tema wêreldwyd is "laat niemand agter".
"Op wêreldvlak sluit dit by die doelwitte van Agenda 2030 vir volhoubare ontwikkeling aan, waaruit almal voordeel kan trek. Die sesde ontwikkelingsdoelwit van die agenda is ook dat almal teen 2030 water moet hê," het Misika gesê.
Wêrelddag vir water word sedert 1992 jaarliks op 22 Maart gevier en word deur die Verenigde Nasies (VN) gekoördineer.
Die doel is om meer bewustheid oor waterkwessies te skep en aksie te neem om waterverbruik wêreldwyd volhoubaar toe te pas.
"Vandag leef meer as 663 miljoen mense sonder 'n veilige bron van water naby hul huise en moet hulle ure lank in rye staan of ver loop om water te kry.
"Sommiges drink selfs besoedelde water," het Misika gesê.
Hy het gesê ongeag die stappe wat die regering, asook belangegroepe in die verband gedoen het, moet baie werk steeds gedoen word.
"Die ministerie, tesame met sy belangegroepe, moet toegang tot water en sanitasie verder verbeter, veral as dit kom by mense in informele nedersettings en landelike gebiede," het hy gesê.
In 2012 het die VN 21 Maart as Wêrelddag vir woude geproklameer om groter bewustheid van die belangrikheid van bome te skep.
Vanjaar se tema is "woude en onderrig", en beoog om bewustheid te skep van hoe woude tot die 2030 Agenda vir Volhoubare Ontwikkeling kan bydra.
Wêrelddag vir vleilande word jaarliks op 2 Februarie gevier om bewustheid te skep van die belangrike rol van vleilande vir mense en die planeet.
"Namibië het vyf vleilande wat as van wêreldbelang verklaar is. Altesaam dek dit 'n area van 676 564 ha," het Misika gesê.
Die vieringe word aangebied in same­werking met die ­ministerie van die omgewing en ­toerisme, NamWater, die ­Windhoekse ­munisipaliteit, die ­Verenigde Nasies se Landbou- en Voedsel­organisasie (FAO), hul Ontwikkelingsprogram (UNDP) en die Namibië Universiteit van ­Wetenskap en Tegnologie (Nust).